ฮั่งเส็งปิดเช้าพุ่ง 211.78 จุด ขณะตลาดจับตาถ้อยแถลงประธานเฟด
ฮั่งเส็งปิดเช้าพุ่ง 211.78 จุด ขณะตลาดจับตาถ้อยแถลงประธานเฟด
12 ก.ค. 2560

ดัชนีฮั่งเส็งตลาดหุ้นฮ่องกงปิดภาคเช้าพุ่งขึ้นในวันนี้ โดยดัชนีฮั่งเส็งปิดภาคเช้าที่ 26,089.42 จุด เพิ่มขึ้น 211.78 จุด หรือ +0.82% ขณะที่นักลงทุนจับตานางเจเน็ต เยลเลน ประธานธนาคารกลางสหรัฐ (เฟด) ซึ่งมีกำหนดจะแถลงนโยบายการเงินรอบครึ่งปีต่อสภาคองเกรสในวันนี้และพรุ่งนี้
บรรยากาศการซื้อขายในตลาดหุ้นฮ่องกงได้รับปัจจัยบวกจากการที่เจ้าหน้าที่เฟดได้ออกมาแสดงท่าทีระมัดระวังที่จะสนับสนุนให้เฟดปรับขึ้นอัตราดอกเบี้ยอีกครั้งในปีนี้ โดยนางลาเอล เบรนาร์ด หนึ่งในคณะผู้ว่าการเฟดได้แสดงความกังวลเกี่ยวกับภาวะเงินเฟ้อต่ำในสหรัฐ ซึ่งอาจทำให้เฟดต้องใช้ความรอบคอบระมัดระวังในการปรับขึ้นอัตราดอกเบี้ยอีกครั้งในปีนี้
ทางด้านนายแพทริค ฮาร์เกอร์ ประธานเฟดสาขาฟิลาเดลเฟีย กล่าวว่า การชะลอตัวของเงินเฟ้อในช่วงที่ผ่านมานั้น อาจทำให้เขาลังเลที่จะสนับสนุนให้เฟดปรับขึ้นอัตราดอกเบี้ยครั้งที่สามในปีนี้